# IV. OLVASÓLECKE

# Gondolatok a birtokról – az alapok

Prof. Dr. Jakab Éva

egyetemi tanár

Időigénye: 25 perc

***Alapfogalmak, definíciók***

*birtok (possessio)*: egy dolog feletti tényleges hatalom. A tulajdon jogkérdés, a birtok ténykérdés, más szóval a tulajdon jogi hatalom, a birtok tényleges hatalom egy dolog felett.

*birtok alkotóelemei*: animus possidendi, a birtoklási akarat (röviden animus) és a corpus possessionis, a testi ráhatás lehetősége (röviden corpus). Animus és corpus nélkül nincs birtoklás, a kettőnek együttesen kell fennforognia.

*civilus possessio, civiljogi birtok:* olyan tényleges hatalom a dolog felett, amelyhez joghatások járulnak.

*birtokjogok*: a civiljogi birtokhoz (civilis possessio) joghatások fűződnek, melyek közül a legfontosabbak a bírói birtokvédelem és a tulajdonkeletkeztető hatás.

*birlalat (detentio* vagy *naturális possessio*): joghatás nélküli tényleges hatalom a dolog felett, amit modern elnevezéssel bírlalatnak hívunk.

*jogszerű birtok*: amikor a birtoklás nem ütközik a jogrendbe.

*jóhiszemű birtok*: jóhiszemű birtokos az, aki azt hiszi, hogy birtoklása nem sérti más jogát. A jogszerűtlen birtok lehet jóhiszemű és rosszhiszemű is.

*hibás birtok (possessio vitiosa)*: hibás az a birtok, amelyet vi (erőszakkal), clam (csellel, alattomban) vagy precario (a szívességi földhasználat megszűnését követően nem adja vissza a szívességi használó) szereztek.

***Törzsanyag – áttekintés***

Ugyan a birtok a dolog feletti tényleges hatalom, a jog mégis joghatásokat fűz hozzá. Ezeket a joghatásokat hívjuk birtokjogoknak:

- **birtokvédelem**: ha a birtokost a birtoklásában zavarják, a praetor keresetet ad a birtoklás ténye alapján, azt védve ( jogszerűség nem tárgya a pernek).

- **tulajdonkeletkeztető** hatás. A jog által szabott feltételek fennállása esetén a birtoklás tulajdonjogszerzéshez vezethet.

**Bírlalat** (*detentio* vagy *naturalis possessio*): birtoklás joghatások nélkül.

A detentión belül megkölönböztetünk:

- **abszolút detentiót** és

 - **relatív detentiót** (birtokközvetítő detentiót)

Különbség: a relativ detentiónál causa-változás következtében a bírlalóból birtokos lehet, de az abszolút detentiónál ez nem lehetséges.

Abszolút detencióról akkor beszélünk, ha:

- a tényleges hatalmat gyakorló személy jogképtelen

- a tényleges hatalom tárgya forgalomképtelen dolog.

A Személyek jogában tanultuk, hogy a jogképtelen személynek (rabszolga) semmilyen joga, így birtokjogai sem lehetnek. Ha a római polgár hadifogságba esik, s ezáltal rabszolga lesz, személyes holmiját megtartva elveszti azok feletti tulajdonjogát, így a birtokjogát is, és pusztán a tényleges hatalma (detentio) maradhat fenn számára. A forgalmon kívüli dolog magánszemély birtokába kerülhet ugyan, de mivel e dolgon semmiféle jog nem állhat fenn, így birtokjogról sem lehet szó.

R**elatív detentio** esetén arról van szó, hogy a birtokos akaratából más személyhez kerül a dolga, így ez a személy más nevében (*alieno nomine*), más számára birtokol. Ezeket a személyeket birtokközvetítő detentornak hívjuk. Ténylegesen a dolog ugyan náluk van, de a birtokjogokat az a személy gyakorolja, akinek a nevében maguknál tartják a dolgot.

**A birtok és a bírlalat esetei**. A birtok és a bírlalat között sokszor nehéz különböztetni, mert a tényleges hatalom gyakorlása nagyon hasonlóan nyilvánulhat meg a mindennapi életben.

Jogilag úgy tudunk különböztetni, hogy a birtoklás jogcímét (causa) vizsgáljuk meg. A tényleges hatalmat gyakorló személy milyen **jogcímen** **(causa)** jutott a dologhoz?

A római jogban a praetor jogpolitikai okokat mérlegelve, kazuisztikusan döntött, hogy bizonyos jogosultakat védelemben részesít, számukra birtokvédelmi keresetet ad, másokat viszont nem. Civiljogi birtokosnak tekintett a praetor egyrészt ún, saját birtokosokat, másrészt ún. idegen birtokosokat:

*a)Saját birtokosok:*

**tulajdonos** (civiljogi tulajdonosa a dolognak)

**jóhiszemű birtokos** (aki abban a hiszemben van, hogy a birtoklása más jogát nem sérti)

**rosszhiszemű birtokos** (aki tudja, hogy birtoklása más jogát sérti, mégis magánál tartja a dolgot

*b)Idegen birtokosok:*

**örökhaszonbérlő** *örökhaszonbérlet*: egy mezőgazdasági ingatlan hosszú időre (rendszerint 100 évre) történő használatba adása illetve gyümölcsöztetésre való átengedése, meghatározott évi bér (canon) fizetése fejében; célja a mezei telek megművelésének biztosítása.

**kézizáloghitelező** (a kézizálog a zálogtárgy birtokának átadásával létrejövő zálog; a záloghitelező birtokvédelmet kap, hogy a zálogtárgyat harmadik személyektől, de a zálogadóstól is meg tudja védeni)

**precarista** (a precarium szívességi használat: egy dolog ingyenes használatra való átengedése a bármikori visszavonásig)

**sequester** (a sequestrum a letét különös neme; két vagy több személy vitázik, és a vitás dolgot egy harmadiknak adják át megőrzésre azzal, hogy vegye át a vita eldöntéséig és majd annak adja ki, akinek a javára a vita eldől).

Az itt megjelöltek **causa possessionis (birtokosi jogcím)** alapján tartják a dolgot maguknál, ezért birtokvédelmet kapnak mindenkivel szemben.

Az összes többi tényleges hatalmat gyakorló pusztán **causa detentionis** (bírlalói jogcím) alapján tartja magánál a dolgot, ezért birtokvédelmet nem élvez.

Ki a birtokosa?

* a szomszéd kertjébe átrepült labdának
* a kerítésemen átdobott lopott dolognak
* a csónakból a Tiszába esett szerszámnak
* a kertből kiszabadult szelídített őznek
* a csapdába esett őznek
* a postaládámba dobott küldeménynek
* a futárszolgálatnál lévő nekem szánt küldeménynek
* a szerelőnél lévő autómnak
* a lónak, amelyen kilovagolok a lovastanyán

***Jogeset***

D. 41,3,16 Javolenus

Aki zálogba adott egy dolgot, az csak az elbirtoklás szempontjából birtokol; ami pedig minden egyéb következményt illet, ebből a szempontból, aki zálogba kapta a dolgot, az birtokol.

*Tényállás: a jogesetben szereplő személyek, tények*

*Jogi probléma*

*Megoldás, indokolás*

***Molnár-Jakab, Római jog, 182-185 oldal.***

Jelen tananyag a Szegedi Tudományegyetemen készült az Európai Unió támogatásával. Projekt azonosító: EFOP-3.4.3-16-2016-00014

